สต๊อกซ็อต
กฎเหล็กสำหรับการลงทุนในทองคำ
17 ก.พ. 2555

กฎเหล็กสำหรับการลงทุนในทองคำ
โนฮาว : สวัสดีครับ 
ปูกะตอย : สวัสดีจ้า นี่วันนี้ขออย่างด่วนเลยนะ คือว่าสนใจซื้อทองคำ แต่มีอะไรให้รู้ก่อนบ้างมั้ย
โนฮาว : ถ้าชอบอย่างด่วนเดี๋ยวด่วนให้ อย่างแรกต้องทำความรู้จักตลาดทองคำคือ ไม่ว่าจะลงทุนอะไรควรทำความรู้จักกันก่อน ต้องเข้าใจถึงโครงสร้างตลาด ตัวผลักดันราคา พฤติกรรมการเคลื่อนไหวในอดีต ผู้เล่นรายใหญ่ เครื่องมือในการลงทุน และผลตอบแทนและความเสี่ยงที่จะได้รับ
ปูกะตอย : ด่วนเลย
โนฮาว : จากนั้นกำหนดวัตถุประสงค์การลงทุน ว่าจะใช้ทองคำเพื่อกระจายความเสี่ยงให้กับพอร์ตการลงทุนหรือเพื่อลงทุนระยะสั้น กลาง ยาว ซึ่งขึ้นอยู่กับมุมมองแนวโน้มราคาทองคำในอนาคตว่าจะลงทุนแบบไหน 
ปูกะตอย : จัดมาอีก
โนฮาว : กำหนดแผนการลงทุน ซึ่งเป็นเรื่องที่ต้องกำหนดตั้งแต่ก่อนเริ่มลงทุน โดยส่วนประกอบของแผนเริ่มตั้งแต่การเลือกเครื่องมือลงทุนให้สอดคล้องกับพฤติกรรมและความเสี่ยงที่ยอมรับได้ การเลือกร้านทองหรือโบรกเกอร์ในการซื้อขาย การกำหนดระยะเวลาการลงทุน การกำหนดจุดเข้าซื้อ จุดทำกำไร และจุดตัดขาดทุน
ปูกะตอย : ด่วนๆ 
โนฮาว : กำหนดแผนสำรอง ซึ่งแผนนี้จะใช้เมื่อแผนหลักไม่เป็นไปอย่างที่คาด เช่น ซื้อทองคำแล้วราคาเกิดปรับตัวลงต่ำกว่าจุดตัดขาดทุนและยังไม่ได้ขายออกไปตามแผน ต้องวางแผนต่อไปว่าที่ระดับราคาตรงนั้นจะเข้าซื้อถัวเฉลี่ยหรือขายออกในทันที ถ้ายังมีหน้าตักเหลือพอที่จะซื้อถัวเฉลี่ยได้ ก็อาจพิจารณาซื้อเพิ่มเพื่อให้พ้นจากภาวะขาดทุนเร็วขึ้น ซึ่งถ้าหากไม่มีแผนสำรอง อาจมัวแต่งงจนทำให้พลาดโอกาสในการลงทุนหรือแก้ไขสถานการณ์ที่ดีไป
ปูกะตอย : แล้วงัยต่อ
โนฮาว : เมื่อผิดทางต้องกล้าตัดขาดทุน ซึ่งส่วนใหญ่มักซื้อเป็นแต่ขายไม่เป็น เพราะคิดว่าราคาทองคำมีแนวโน้มเป็นขาขึ้นซื้อตรงไหนก็มีแต่ได้กำไร ก็อย่างที่บอกว่าราคาทองคำมีความผันผวนมากขึ้น ในช่วงที่ราคาขึ้นก็ขึ้นอย่างน่าตกใจ แต่พอลงก็ทำเอาใจหายใจคว่ำได้เหมือนกัน แต่ถ้าหากกล้าตัดขาดทุน ก็จะมีหน้าตักกลับเข้ามาซื้อในช่วงที่ราคาตกหนักๆ หรือนำเงินส่วนนั้นไปหาดอกผลอื่น เพื่อรอกลับเข้าลงทุนในช่วงที่มั่นใจอีกครั้ง 
ปูกะตอย : จัดมาอีก
โนฮาว : อย่าลงทุนเกินตัวและอย่ามั่นใจในตัวเองมากเกินไป ใครเข้าสู่ตลาดทองคำใหม่ๆ มักได้กำไรมากกว่าขาดทุน แต่พออยู่ไปนานๆ อาจแพ้ภัยตัวเอง เพราะคิดว่าเมื่อคาดเดาทิศทางถูกแล้วก็น่าจะเป็นเช่นนี้ต่อไป จึงเพิ่มน้ำหนักการลงทุนในทองคำมากขึ้นเรื่อยๆ ทั้งรูปแบบของการนำเงินเก็บมาลงทุน การกู้ยืมเงินมาลงทุน และการใช้กำไรต่อกำไร
ปูกะตอย : มีอีกมั้ย
โนฮาว : มีอีกเยอะเลย แต่วันนี้ขอตัวไปก่อน มีงานด่วนเหมือนกัน วันหน้าจะมาเล่าให้ฟังใหม่ บ๊าย บาย